News Update: ‘สี จิ้นผิง’ ปรากฎตัวครั้งแรกแล้ว ออกงานสยบข่าวลือ พร้อมนายกฯ​ หลี่ เค่อเฉียง ด้านเศรษฐกิจจีนเริ่มฟื้นใน ก.ย. ท่ามกลางความเสี่ยง - FINNOMENA
‘สี จิ้นผิง’ ปธน.จีน ปรากฏตัวออกงานครั้งแรกทางโทรทัศน์แล้ว หลังหายหน้าไปหลายวันจนเกิดข่าวลือสะพัด นับจากกลับจากการประชุมองค์การความร่วมมือเซี่ยงไฮ้ (SCO) ที่อุซเบกิสถาน เมื่อวันที่ 15-16 ก.ย.
28 ก.ย. 2565

‘สี จิ้นผิง’ ปธน.จีน ปรากฏตัวออกงานครั้งแรกทางโทรทัศน์แล้ว หลังหายหน้าไปหลายวันจนเกิดข่าวลือสะพัด นับจากกลับจากการประชุมองค์การความร่วมมือเซี่ยงไฮ้ (SCO) ที่อุซเบกิสถาน เมื่อวันที่ 15-16 ก.ย.
ช่วงที่ ปธน. สี จิ้นผิง หายหน้าไปจากสาธารณชนได้เกิดข่าวลือต่างๆ นานา กระทั่งล่าสุด เมื่อวานนี้ (27 ก.ย.) ปธน. สี ได้ออกงานครั้งแรก โดยมีนายหลี่ เค่อเฉียง นายกรัฐมนตรี และผู้นำคนอื่นๆ ร่วมงานด้วย
ทั้งนี้ ตามกฎระเบียบควบคุมโรคของจีน นายสีต้องกักตัวเองนานหนึ่งสัปดาห์ หลังจากกลับมาจากต่างประเทศ
ด้วยรูปแบบการเมืองของจีนที่ไม่ได้เปิดเผยอย่างโปร่งใส ทำให้เกิดข่าวลืออยู่บ่อยครั้ง ไปจนถึงลือว่ามีความพยายามที่จะก่อรัฐประหาร อย่างที่รู้กันว่า ‘สี จิ้นผิง’ ครองอำนาจสูงสุดในจีนมาหลายสิบปีจนไม่มีผู้กล้าท้าทาย โดยปธน. สี ได้แก้ไขรัฐธรรมนูญ ลบทิ้งข้อจำกัดที่ระบุวาระการเป็นผู้นำออกไป ทำให้เขาเป็นผู้นำไปได้ตลอดชีวิต
นอกจากประเด็นการเมืองในจีนแล้ว ยังมีประเด็นเศรษฐกิจที่ต้องจับตา
เศรษฐกิจจีนกำลังเริ่มฟื้นตัวในเดือน ก.ย. จากยอดขายบ้านและรถยนต์ในเมืองใหญ่ ที่ชดเชยอุปสงค์ทั่วโลกที่อ่อนแอ และความเชื่อมั่นทางธุรกิจที่ลดลง
แนวโน้มของเศรษฐกิจจีนตามมาตรวัด 8 ตัวชี้วัดของ Bloomberg โดยรวมอยู่ระดับที่ 5 ในเดือน ก.ย. ไม่เปลี่ยนแปลงจากเดือน ส.ค. ซึ่งนี่ส่งสัญญาณว่าเศรษฐกิจยังคงรักษาโมเมนตัมการฟื้นตัวไว้ได้
โดยในภาพรวม เศรษฐกิจจีนสามารถฟื้นตัวได้ในไตรมาสที่ 3 จากการหดตัวในช่วงเดือน เม.ย. – มิ.ย. แต่การฟื้นตัวดังกล่าวยังคงได้รับผลกระทบจากการล็อกดาวน์ การตกต่ำของตลาดที่อยู่อาศัย และการส่งออกที่ลดลง
ขณะที่แนวโน้มเศรษฐกิจโลกที่ชะลอตัวลงจากสงครามยูเครน การปรับขึ้นอัตราดอกเบี้ยอย่างรวดเร็ว อัตราเงินเฟ้อที่สูงขึ้น และความผันผวนของตลาดสกุลเงิน จะยิ่งทำให้เกิดแรงกดดันด้านลบต่อเศรษฐกิจจีน
โดยเมื่อวานนี้ (27 ก.ย.) World Bank เปิดตัวรายงานเศรษฐกิจเอเชียตะวันออกและแปซิฟิก ฉบับเดือน ต.ค. โดยได้หั่น GDP จีน เหลือเพียง 2.8% ในปีนี้ พร้อมเพิ่มคาดการณ์ GDP ไทยสู่ 3.1% และคาดการณ์ว่าเวียดนามจะกลายเป็นผู้นำเศรษฐกิจด้วยการเติบโตของ GDP สูงถึง 7.2% ในปีนี้
อ้างอิง:
https://www.bloomberg.com/news/articles/2022-09-27/xi-makes-first-public-appearance-since-returning-from-overseas?sref=e4t2werz 
https://www.bloomberg.com/news/articles/2022-09-27/china-s-economic-recovery-faces-fresh-risks-from-global-slowdown?sref=e4t2werz 
https://www.reuters.com/markets/asia/world-bank-cuts-2022-east-asia-growth-outlook-cites-china-slowdown-2022-09-27/ 
https://www.prachachat.net/world-news/news-1063411
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
จีน
สี จิ้นผิง
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA